
DECISIÓ  4/04
Assumpte: Programa Millennium, emès pel Canal 33 el 17 de gener de 2004 a les 23.33 hores.

1. El 18 de gener de 2004, una persona formula una reclamació en relació amb el programa esmentat. La persona reclamant manifesta la seva preocupació per la manca de pluralisme a Televisió de Catalunya. En aquest sentit, considera que un programa dedicat al senyor José María Aznar hauria d’haver inclòs en el debat més representació i participació de convidats a favor del president del Govern de l’Estat, ja que només un d’ells es declarava defensor d’aquest personatge. El reclamant afirma que considera “vergonyós que un representant de l’esquerra més demagògica espanyola insistís a associar el senyor Aznar amb Franco, amb un seguit de tòpics injustos i ridículs”.   

2. Els serveis tècnics del Consell han analitzat el programa objecte de la reclamació, el qual, sota el títol Aznar, pàgines viscudes va estar dedicat a parlar sobre la figura de José María Aznar i a fer un balanç de les dues legislatures com a president del Govern de l’Estat.

El programa s’inicia amb una entrevista amb el senyor Amando de Miguel, en la qual es demana a l’entrevistat que faci un retrat personal i psicològic de José María Aznar. Aquest retrat, de caràcter subjectiu, posa de manifest aspectes positius i negatius de la personalitat de José María Aznar.

El programa continua amb un debat en què es constata que participen les següents persones: Amando de Miguel, Suso de Toro, Ferran Sáez Mateu, Fernando Jáuregui i Ramon Miravitllas, els quals tenen en comú haver escrit, recentment, un llibre relacionat amb el president o amb l’actualitat política.

Els aspectes en els quals s’incideix més al llarg del debat són: els trets que defineixen la personalitat i el tarannà polític de José María Aznar, la seva assimilació amb Franco (apuntada sobretot per Suso de Toro i rebatuda per Amando de Miguel), la política econòmica dels darrers vuit anys, el model d’Estat defensat pel senyor Aznar i la postura del Govern del PP en la guerra a l’Iraq. Al final del debat, el conductor del programa demana als convidats que resumeixin les virtuts i els defectes del mandat d’Aznar. En aquest sentit, el senyor Suso de Toro és l’únic convidat que no ressalta cap aspecte positiu del senyor José María Aznar.

3. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 10 de març de 2004, amb la deliberació prèvia i per unanimitat, d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent:

El Consell desestima la reclamació considerant que en el programa Aznar, pàgines viscudes hi ha representació d’opinions i posicionaments diferents i contraposats sobre la persona i l’acció de govern del president José María Aznar i que, per tant, no es vulnera el principi de pluralisme. 

4. El Consell acorda comunicar aquesta decisió a la persona interessada i a Televisió de Catalunya.

Barcelona,  10 de març de 2004

La vicepresidenta

Victòria Camps i Cervera

